## Odluka o izdavanju i prodaji zlatnog i srebrenog kovanog novca "BARANJA

### NN 121/1997 (12.11.1997.), Odluka o izdavanju i prodaji zlatnog i srebrenog kovanog novca "BARANJA

# **NARODNA BANKA HRVATSKE**

Na temelju članka 83. stavka 1. Zakona o osnovama deviznog sustava,
deviznog poslovanja i prometa zlata ("Narodne novine" br. 91A/93.) i članka
67. stavka 1. točka 23. Zakona o Narodnoj banci Hrvatske ("Narodne novine"
br. 35/95. - pročišćeni tekst) Savjet Narodne banke Hrvatske na sjednici
održanoj 5. studenoga 1997. godine, donio je

## **ODLUKU**

### **O IZDAVANJU I PRODAJI ZLATNOG I SREBRENOG KOVANOG NOVCA "BARANJA"**

1. Narodna banka Hrvatske u suradnji sa Slavonskom bankom d.d. iz Osijeka
izdaje zlatni i srebreni kovani novac s motivima rijetkih ptica vodenih
staništa, u parku prirode Kopačevski rit u Baranji, naglašavajući na taj
način potrebu očuvanja rijetkih životinjskih i biljnih vrsta, te čovjekova
okoliša.

2. Zlatni kovani novac iz točke 1. ove Odluke izdaje se u ukupnoj svoti
od 1.500.000,00 kuna i u ukupnim količinama od 1000 komada u apoenu od
1000 kuna, te 1.000 komada u apoenu od 500 kuna.

3. Srebreni kovani novac iz točke 1. ove Odluke izdaje se u ukupnoj
svoti od 350.000,00 kuna i u ukupnim količinama od 1.000 komada u apoenu
od 200 kuna, te 1.000 komada u apoenu od 150 kuna.

4. Zlatni kovani novac iz točke 2. ove Odluke bit će izrađen od zlata
stupnja čistoće 986/000, u specijalnoj tehnici kovanja kakvoće polirana
ploča, s visoko sjajnim ravnim površinama i matiranim reljefnim detaljima,
prigodnih motiva. Zlatni kovani novac od 1000 kuna imat će masu 7,00 grama
i promjer 22 milimetra. Zlatni kovani novac od 500 kuna imat će masu 3,50
grama i promjer 18 milimetara.

5. Zlatni kovani novac od 1000 kuna s lica izgleda ovako: u središnjem
dijelu prikaz je skupine ptica crnih roda u staništu parka prirode Kopačevski
rit, gnjezdarice nizinskih poplavnih šuma i rijetke vrste koja je brojčano
ugrožena. U donjem polukrugu, uz rub, ispisan je tekst "CRNA RODA".

6. Zlatni kovani novac od 1000 kuna s naličja izgleda ovako: naličjem
dominira prikaz fragmenta parka prirode Kopačevski rit u Baranji, naplavnog
područja s neizmjernim bogatstvom različitih životnih zajednica i njihovih
oblika, čije je uže područje zaštićeno kao poseban zoološki rezervat. U
središnjem dijelu gornjeg polukruga grb je Republike Hrvatske. Ispod grba
Republike Hrvatske ispisan je u tri retka tekst "REPUBLIKA" "HRVATSKA"
"1000 KUNA". U donjem polukrugu, uz rub, ispisan je naziv izdanja i godina
izdanja "BARANJA 1997.", ističući valovitošću slova i brojki središnji
dio rezervata koji tvori vodena površina.

7. Zlatni kovani novac od 500 kuna s lica izgleda ovako: u središnjem
dijelu prikaz je orla štekavca u močvarnom području parka prirode Kopačevski
rit, najvećeg europskog orla, rijetke vrste koja je brojčano ugrožena.
U gornjem polukrugu, na desnoj strani ispisan je tekst "ORAO ŠTEKAVAC".

8. Zlatni kovani novac od 500 kuna ima s naličja izgled istovjetan opisu
iz točke 6. ove Odluke, izuzev u brojčanoj oznaci nominale. U trećem retku
ispisan je tekst "500 KUNA".

9. Obod je zlatnoga kovanog novca od 1000 i 500 kuna gladak.

10. Srebreni kovani novac iz točke 3. ove Odluke bit će izrađen od srebra
stupnja čistoće 925/000, u specijalnoj tehnici kovanja kakvoće polirana
ploča, s visoko sjajnim ravnim površinama i matiranim reljefnim dijelovima,
prigodnih motiva. Srebreni kovani novac od 200 kuna imat će masu 33,63
grama i promjer 40 milimetara. Srebreni kovani novac od 150 kuna imat će
masu 24 grama i primjer od 37 milimetara.

11. Srebreni kovani novac od 200 kuna ima s lica izgled istovjetan opisu
iz točke 5. ove Odluke.

12. Srebreni kovani novac od 200 kuna ima s naličja izgled istovjetan
opisu iz točke 6. ove Odluke, izuzev u brojčanoj oznaci nominale. U trećem
retku ispisan je tekst "200 KUNA".

13. Srebreni kovani novac od 150 kuna ima s lica izgled istovjetan opisu
iz točke 7. ove Odluke.

14. Srebreni kovani novac od 150 kuna ima s naličja izgled istovjetan
opisu iz točke 6. ove Odluke, izuzev o brojčanoj oznaci nominalne. U trećem
retku ispisan je tekst "150 KUNA".

15. Obod je srebrenoga kovanog novca od 200 i 150 kuna gladak.

16. Autor idejnog i likovnog rješenja akademski je kipar Damir Mataušić.

17. Zlatni i srebreni kovani novac iz točke 2. i 3. ove Odluke prodavat
će se po sljedećim cijenama:

1) komplet zlatnoga kovanog novca od 1000 i 500 kuna i srebrenoga kovanog
novca od 200 i 150 kuna po cijeni od 2.405 kuna;

2) komplet zlatnoga kovanog novca od 1000 kuna i srebrenoga kovanog
novca od 200 kuna po cijeni od 1.560,00 kuna;

3) komplet zlatnoga kovanog novca od 500 kuna i srebrenoga kovanog novca
od 150 kuna po cijeni od 845,00 kuna;

4) zlatni kovani novac od 1000 kuna po cijeni od 1.300,00 kuna;

5) zlatni kovani novac od 500 kuna po cijeni od 650,00 kuna,

6) srebreni kovani novac od 200 kuna po cijeni od 260,00 kuna;

7) srebreni kovani novac od 150 kuna po cijeni od 195,00 kuna.

18. Zlatni i srebreni kovani novac pustit će se u prodaju 14. studenoga
1997. godine.

19. Zlatni i srebreni kovani novac Narodna banka Hrvatske prodavat će
isključivo putem Slavonske banke d.d. iz Osijeka.

20. Ova Odluka stupa na snagu danom objave u "Narodnim novinama".

O br. 405/97.
Zagreb, 5. studenog 1997.

Predsjednik Savjeta
Narodne banke Hrvatske
guverner
Narodne banke Hrvatske
**dr. Marko Škreb,** v. r.

Odluka, NN 121/1997-1789